JY LEES NOU 6 soet tertjies in ’n kits
Poedings oor die kole
Hier’s ses soet tertjies vir ’n behoorlike high tea. Koop klaargemaakte tertdoppies by jou bakkery – dan is die meeste van die werk gedoen!
Bring 250 ml room tot kookpunt en gooi oor 100 g gekapte donkersjokolade. Roer tot gladde mengsel. Vul 12 klein tertdoppies met die mengsel. Breek 100 g sjokolademoutballe fyn en sprinkel oor.
Roer 1 x 365 g-blik karamel-kondensmelk tot glad. Skep in spuitsak met 1 cm-sterpunt. Vul 12 klein tertdoppies met karamel. Sny 2 piesangs in dun skywe en pak bo-op. Sprinkel 100 g gesmelte donkersjokolade oor en rond af met witsjokolade-bal.
Vul 12 klein tertdoppies met 500 g-fles suurlemoensmeer (lemon curd). Klits 3 eierwitte met elektriese klitser tot sagte punte vorm. Voeg 100 g (125 ml) strooisuiker geleidelik by terwyl menger loop. Hou aan klits tot blink en styf. Skep in spuitsak met ronde 1 cm-punt. Spuit rosette bo-op suurlemoensmeer. Brand bruin met kombuisvlam.
Bring 200 g (250 ml) suiker en 30 ml water tot kookpunt in middelslagpot. Laat kook tot goue karamel vorm. Dreineer 1 x 365 g-blik baba-appels met stingels. Doop vinnig in warm karamel en laat stol op kleefvrye bakplaat. Roer 1 x 365 g-blik karamel-kondensmelk tot glad. Skep in spuitsak met 1 cm-sterpunt en vul 12 klein tertdoppies met karamel. Plaas ’n toffie-appel bo-op elk.
Meng 45 ml mielieblom en ’n bietjie water tot gladde pasta. Verhit nou 500 ml winkelvla oor matige hitte tot net onder kookpunt. Voeg mielieblompasta by terwyl jy vla roer. Hou aan roer oor lae hitte tot vla dik en glad is – sowat 5 – 8 minute. Vul 12 klein tertdoppies met warm vla. Laat stol en versier elk met halwe aarbei.
Bring 250 ml room tot kookpunt en gooi oor 100 g fyngekapte witsjokolade. Vul 12 klein tertdoppies met sjokolade. Laat stol in yskas vir 1 uur. Versier met 125 g vars frambose.